Nýkrýndir bikarmeistarar Hauka unnu Íslandsmeistara Vals í árlegum leik meistara meistaranna hjá Körfuknattleikssambandinu. Úrvalsdeild kvenna í körfubolta hefst á miðvikudag.
Helena Sverrisdóttir, sem gekk til liðs við Hauka frá Val fyrir leiktíðina, var fjarri góðu gamni í gær en það kom ekki að sök. Haukar byrjuðu leikinn af krafti og skoruðu 22 stig gegn 12 stigum Vals í fyrsta leikhluta. Valskonur sóttu í sig veðrið þegar líða tók á leikinn og í hálfleik var munur liðanna sex stig, 35-29 Haukum í vil. Þegar sex mínútur voru til leiksloka tókst Val að minnka muninn í tvö stig en nær komust Íslandsmeistararnir ekki og lauk leiknum með fjögurra stiga sigri Hauka, 62-58, og bikarmeistarar Hauka því meistarar meistaranna árið 2021. Úrvalsdeild kvenna hefst á miðvikudag og þá verður heil umferð spiluð. Valur heimsækir Grindavík í fyrsta leik en Haukar fá Njarðvík í heimsókn.
Jóhann Berg Guðmundsson og Jón Guðni Fjóluson verða ekki með íslenska karlalandsliðinu í fótbolta í leikjunum tveimur gegn Armeníu og Liechtenstein á Laugardalsvelli. Báðir eru að glíma við meiðsli. Leikmannahópurinn kemur saman í dag en Ísland mætir Armeníu á föstudag og Liechtenstein á mánudaginn í næstu viku. Eftir sex leiki í undankeppni HM er Ísland með fjögur stig og í næst neðsta sæti riðilsins.
Sjöundu umferð ensku úrvalsdeildarinnar í fótbolta lauk í gær með stórleik Liverpool og Manchester City. Eftir markalausan fyrri hálfleik kom Sadio Mane Liverpool í 1-0 á 59. mínútu en tíu mínútum síðar jafnaði Phil Foden metin fyrir Manhcester City. Á 76. mínútu skoraði Egyptinn Mohamed Salah stórglæsilegt mark og kom Liverpool þar með yfir, 2-1, en níu mínútum fyrir leikslok jafnaði Kevin de Bruyne metin fyrir City og 2-2 reyndust lokatölur á Anfield. Liðin fengu því eitt stig hvort og er Chelsea því áfram í toppsætinu að sjö umferðum loknum með 16 stig, Liverpool er með 15 og Manchester-liðin tvö, City og United, koma þar á eftir með 14 stig líkt og Everton og Brighton.